Broome, Cape Leveque bis 80Mile Beach    E Wunderschöns Cap und e Brutaal langi Streggi miteme perfekte Abschluss  Mir hänn uns dä Morge no mit Proviant und Wasser ydeckt, und was dörf ab jetzt au nüm fähle? Genau, dr Schnorchel und die üsserscht guet ussehendi Daucherbrülle! Denn ab jetzt wird badet, für e Momänt nümm in Pools sondern im Meer. Vor uns liegt d Weschtküschte mit de riesige Stränd de Klippe, de Walfisch, Turtle, Haifisch, de  Koralle und und und  Mit de Walisser sinmr den die rund 200km langi Sandbahn agange. Zum Teil isches ächt noch deep sand gsi, abr doch no ohni, dassmr d luft hätte miesse us de Pneu lo. S fühlt sich no luschtig a, so uf sand z fahre, me schwäbt irgendwie und s Auto macht eganz anders Grüsch...Als Byfahrer meinsch irgendwie ständig, dassme ysandet. Mr sinn beidi mol Gfahre und so het jede mol das Feeling vom Byfahrer dörfe erläbe. Abr me gwöhnt sich an alles und denn kames irgendwenn eifach nur gniesse. Was  no andersch isch, wenn do eine miteme Ahänger entgegraast...in däre Wannestross isches denn so, dass dr Fahrer zwar in schreeglag kunnt, dr Ahänger abr ufdr Spur unte nochezoge wird...und dört isches denn huere knapp für uns gsi...  Wie sich denn usegstellt hett isch die abr schono asträngendi Stross plötzlig nüm sandig sondern Teert gsi...Scho noch öbbe 100km ischs Fertig gsi mit Action...bitz enttüscht sinnmr halt witter. Ganz am Spitz vo däre Peninsula hets e AboriginieComunity. Dört hets e Dörfli,  und drum isch anschiinend d hälfti Teert... Dört dörfme nur miteme Permit ane Strand hämmer denn nochär mol erfahre, abr domr s Strössli zum One ArmPoint eh nid gfunde hänn isch das jo au egal gsi J  Jedefals sinnmr denn uf dä Campground gange bim Cape Leveque. Und die wüsse anschiinend, dass die wo do hindere huntere, garantiert nid umkehre...und hänn satti 32 Dollar verlangt füre Übernachtig...kei Campkitchen, nüt...abr 32 Dollar...wenigschtens isch d spieli indr Schissi gange und Spinne hämmer au  ändlig gseh...  Abr dr Ort isch ächt dr Hammer. E Cap het jo bekanntlich zwei Sitte. Und bi däm do sehn die so us: die sitte wodr Campground isch isch wilder, het Rotfelsigi Klippe und s Meer isch wild. Fische könnme do sau guet und zobe dr Sunneuntergang sig au wunderbar. Die anderi Site isch denn zum Baade. Me lauft keini 10 Minute, stohtme unterhalb vomene Lüchtdurm im Wysse Sand und dr Strand isch mit divärse Steiformatione gspiggt. Ab ins Meer, mitdr Schnorchelbrülle usgrüschtet!!!!  Zobe  hännmr denn no - bi wy, uf die Rote Felse bim Sunneuntergang agstosse.  Am negschte morge sinnmr wäge fette digge Wolgge und eher Schlächte Wätterussichte widr gange. Will do im Räge feschtstegge isch au nid nur luschtig...die Strooss isch denn sofort nüm Befahrbar. Also loos  Tatsächlig sinnmr denn für WA-Verhältnis normal, öbbe 600 km am Stügg gfahre. Ufm wäg zum 80mile Beach. Ändloos...guet wenn beidi fahre. Dasch bis jetzt die allerööödischti Streggi gsi womer je gseh hänn...abr mr sinn genau  rächtzytig akoh und hänn e Perfekte Sunneuntergang erläbt. Vode Walisser hämmer uns zwar verabschiedet, abr wies dr Zuefall het welle, sinn si au do gsi, und so hets widr Wy gä und e lange oobe.